《长沙邸舍中承敏觉二上人作记年刻舟之诮以诗赠》
宋代·释德洪

道人天姿心匠妙，漆瞳含秋看飞鸟。气和不减华林风，韵高胜却霜岩晓。

心胸冰壶不隔尘，争传落笔如有神。不画凌烟大羽箭，来写山林梦幻身。

清秀摩云洞冰雪，更将已素称三绝。不作能痴顾虎头，定为露顶王摩诘。

传神写照谁与功，吾闻成在阿堵中。拟将万匹鹅溪绢，为写沤中胜义空。

作者简介：年十四，父母双亡，依三峰靘禅师为童子。哲宗元祐四年（1089），试经於东京天王寺，冒惠洪名得度为僧。四年后南归，依真净禅师於庐山归宗寺，随真净迁洪州石门。二十九岁始，游方东吴、衡山、金陵等地，住金陵清凉寺。冒名剃度事发，入狱一年，勒令返俗。后至东京，入丞相张商英、枢密郭天信门下，再得度，赐名宝觉圆明禅师。徽宗政和元年（1111），张、郭贬黜，亦受牵连，发配朱崖军（今海南三亚）。三年，得释。四年，返筠州，馆於荷塘寺。后又被诬以张怀素党系南昌狱百馀日，遇赦，归湘上南台。高宗建炎二年卒，年五十八。